Leikanger kirke (Leikanger)

Leikanger kirke ligger i bygden Systrond i tidligere Leikanger kommune i Sogn og Fjordane (fra 2020 Sogndal kommune i Vestland). Kirken er en langkirke i stein, opprinnelig fra ca. 1250, og er soknekirke i Leikanger sokn. Opprinnelig var kirken en rektangulær steinbygning uten tårn, men fikk tårn og to våpenhus på 1600-tallet. I 1872 ble den utvidet med et kortilbygg i øst, så godt som alt inventar ble byttet ut, det sørvendte våpenhuset ble revet og tårnet og våpenhuset i vest ble erstattet med et overdimensjonert tårn i nygotisk stil. I 1936 kom det gamle inventaret på plass, i 1955 tårnet og våpenhuset, i 1960 nye og mindre vindu og i 1980 nytt sakristi. Kirken fremstår i dag som en middelalderkirke med tårn og inventar fra 1600-tallet. I kirken henger fire portrettmalerier fra 1600-tallet, som fremstiller sokneprestene Erik Nordal og Jens Bugge med hustruer, samt biskop Niels Paaske. I korskillet står en kopi av Leikanger-krusifikset, som opprinnelig hang i Rinde stavkirke i annekssognet Feios. Originalen er i dag å finne på Universitetsmuseet i Bergen. I middelalderen var Leikanger en av fire kirker i dagens Leikanger sokn. På Njøs sto en steinkirke som var ruin på slutten av 1800-tallet. Iver Leganger beskrev den da forlatte kirken. Det har også vært kirker på gårdene Henjum og Hamre. Disse ble nedlagt i løpet av det første århundret etter reformasjonen. Referanser Se også Leikanger prestegjeld med oversikt over prestene. Litteratur Aaraas, Margrethe Henden m.fl.: På kyrkjeferd i Sogn og Fjordane – 2. Sogn. Selja Forlag. Førde 2000. Eggum, Terje: Leikanger Kyrkje, Skald Forlag 1999 Eksterne lenker Margrethe Henden Aaraas og Sigurd Vengen: «Leikanger kyrkje» på nettsidene til Fylkesarkivet i Sogn og Fjordane (no) «Leikanger kirke (Leikanger)». Kulturminnesøk. Riksantikvaren – Direktoratet for kulturminneforvaltning.